མཐོ་བ་རྒྱལ་པོའི་རྒྱལ་སྲིད་དང་དམའ་བ་སྤྲང་པོའི་འཚོ་ཐབས་བར་འཇིག་རྟེན་གྱི་བུད་མེད་ནི་མེད་དུ་མི་རུང་ལ།སློབ་དཔོན་པདྨས་དོན་གནད་དེའི་ངོ་བོ་མཁྱེན་པའི་སྒོ་ནས་བོད་ཀྱི་བུད་མེད་རྣམས་ལ་ཆོས་དང་འཇིག་རྟེན་གཉིས་ཀྱི་བླང་བར་བྱ་བ་གང་དང་དོར་བར་བྱ་བ་གང་ཞིག་ཡིན་པ་གསལ་པོར་བསྟན་ནས་ཆོས་སུ་དགའ་བ་དང་།གཏོང་ཕོད་ཆེ་བ།བྱམས་དང་སྙིང་རྗེ་ལྡན་པ།བཟའ་ཟླ་ཁྱིམ་མི་ཕན་ཚུན་བར་འགྲིག་མཐུན་ཡོང་དགོས་པ་བཅས་ཀྱི་བསླབ་བྱ་བརྩེ་སེམས་ཀྱི་གདངས་ལྕི་ཞིང་སྙན་ངག་གི་ཉམས་དང་ལྡན་པར་གནང་བས།དེ་ལ་བསམ་བློའི་ནང་དོན་ཐད་མ་ཟད་རྩོམ་རིག་གི་རིན་ཐང་ཡང་མི་ཆུང་བ་་ཞིག་ཡོད་པ་རེད།དཔེར་ན།སྲིད་ཀྱི་མཚོ་མོ་བུད་མེད་རྣམས་ལ།།གནས་ཀྱི་གཞི་མ་ཡིན་པས་ཁྱིམ་གྱི་ག་དར་གྱིས།།སྲིད་ཀྱི་མཚོ་མོ་ཡིན་པས་བུ་ཚ་ཆོས་ལ་ཚུད།།ལུས་ཀྱི་ཟླ་གྲོགས་ཡིན་པས་ཁྱོ་ལ་བཀུར་སྟི་གྱིས།།ཁྱོ་བཟང་སྙིང་དང་འདྲ་བས་ཅི་ཟེར་ཁྱག་པར་གྱིས།།ཁྱོ་ངན་ལས་འཕྲོ་ཡིན་པས་རྔན་ཅན་སྙིང་མི་རིང་།།གྱོས་སྒྱུག་ཕ་མ་འདྲ་བས་བཀུར་སྟི་ཕུ་དུད་གྱིས།།ཡབ་སྐུད་ཕ་མིང་འདྲ་བས་ཟས་དང་ཁྲེལ་གྱིས་སྐྱོངས།།སྙིད་མོ་འགྲོགས་ཡུན་ཐུང་བས་བཀུར་ལ་བཟང་བྱེ་གྱིས།།མིས་འཕྱ་རང་ལ་ལེན་པས་ཅི་གཏམ་འཛུམ་དང་སྦྱོར།།